b'\n_START_ARTICLE_\nAnja Klinar\n_START_SECTION_\n\xc5\xa0portna kariera\n_START_PARAGRAPH_\nPlavati je za\xc4\x8dela pri petih letih na Jesenicah, z osmimi leti je prestopila v radovlji\xc5\xa1ki plavalni klub, kjer je \xc5\xa1e vedno pod vodstvom trenerja Mihe Poto\xc4\x8dnika._NEWLINE_V mladinski konkurenci je postavljala dr\xc5\xbeavne rekorde in osvajala naslove dr\xc5\xbeavne prvakinje, svoj prvi veliki uspeh je do\xc5\xbeivela na olimpijskem festivalu mladih leta 2001, ko je zmagala v disciplini 200 m me\xc5\xa1ano. Leta 2003 je postala mladinska evropska prvakinja na 400 m me\xc5\xa1ano, leto kasneje pa prvakinja v disciplini 200 m me\xc5\xa1ano. Istega leta je osvojila svojo prvo medaljo na \xc4\x8dlanskih prvenstvih, in sicer bron v disciplini 40 0m me\xc5\xa1ano na evropskem prvenstvu v Madridu, skupaj s Saro Isakovi\xc4\x8d pa je bila tudi najmlaj\xc5\xa1a udele\xc5\xbeenka slovenske olimpijske reprezentance za Olimpijskih igrah 2004 v Atenah, kjer je s \xc5\xa1estnajstimi leti osvojila 13. mesto._NEWLINE_Leta 2005 je na sredozemskih igrah osvojila zlato in srebrno medaljo. Na evropskih prvenstvih se je redno uvr\xc5\xa1\xc4\x8dala v finale, vendar ji dolgo \xc4\x8dasa ni uspelo osvojiti medalje. Na Olimpijskih igrah 2008 v Pekingu je z novim dr\xc5\xbeavnim rekordom osvojila 16. mesto na 400 m me\xc5\xa1ano. Na evropskem prvenstvu v olimpijskem bazenu leta 2010 je osvojila \xc4\x8detrto mesto, nekaj mesecev kasneje pa je bila srebrna na evropskem prvenstvu v kratkih bazenih._NEWLINE_V letih 2009 in 2010 je bila razgla\xc5\xa1ena za slovensko plavalko leta.'